DA onsuksesvol met mosie teen ZumaMmusi Maimane Die Demokratiese Alliansie se mosie om ŉ komitee op te rig wat sou bepaal of pres. Jacob Zuma uit sy pos verwyder moet word, is Dinsdag in die parlement uitgestem. Die Ekonomiese Vryheidsvegters en United Democratic Movement het gesê hulle sou die mosie ten volle ondersteun, maar kon nie die rede ondersteun wat DA-leier Mmusi Maimane aangevoer het nie. Maimane het aangevoer Zuma het die Grondwet geskend toe hy pres. Omar al-Basjir van Soedan in Junie toegelaat het om die land te verlaat ten spyte van ’n hofbevel wat dit verbied het. “Die president en sy kabinet het doelbewus die besluit geneem om die wet te oortree,” het Maimane gesê. “Die president het besluit dat die wet nie op hom of sy kabinet van toepassing is nie.” Godrich Gardee van die EFF het gesê sy party het ŉ aantal redes waarom hulle wil hê Zuma moet uit sy pos verwyder word. Dit strek van die oorbesteding by sy huis in Nkandla tot die skietery van die Marikana-mynwerkers, maar die DA het glo een gekies wat hulle “nie kan ondersteun nie”. Nqabayomzi Nkwanka van die UDM het gesê indien die mosie oor enigiets anders behalwe Al-Basjir gehandel het, sou hulle dit ondersteun het. Hy het gesê dit sou gelei het tot ŉ oorlogsverklaring teen Soedan en dit sou Suid-Afrika vervreem het van die res van die kontinent en sou daarop gedui het dat die Afrika-Unie nie ŉ regmatige liggaam is nie. Die Inkatha Vryheidsparty en die Vryheidsfront Plus het die DA se mosie ondersteun. Altesaam 100 LP’s het ten gunste van die mosie gestem, 211 daarteen en 17 het buite stemming gebly.